**Regionálne pexeso v Dobrej Nive**

Prečo Pexeso? Pretože sme hľadali a odkrývali jednotlivé dieliky z celku regionálnej výchovy. Jednotlivé školy, ktoré tvoria Združenie škôl s regionálnou výchovou si pre nás pripravili rôzne ukážky zo svojej činnosti. Žiaci a ich pedagógovia nám predstavili to, čo je pre ich región typické. Odkryli pre nás kartičky pomocou tanca, piesní, ukážok remesiel a hier. Ochutnávali sme chute, zvuky a vône jednotlivých regiónov. To všetko sa odohrávalo 24.5. 2019 v kultúrnom dome v Dobrej Nive. Podujatie zorganizovala Základná škola s materskou školou Juraja Slávika Neresnického v Dobrej Nive.

Prostredníctvom prvej kartičky nášho pomyselného pexesa k nám zavítala jar. Žiaci zo ZŠ v Hliníku nad Hronom sa nám predstavili s jarným vystúpením pod názvom “Vynášanie Moreny”. Folklórny súbor Skalka zo Základnej školy s materskou školou v Malatinej nám predstavil pásmo piesní a tancov z prostredia salaša“ Z jednej strany grúňa ovečky cengajú” , keďže Malatiná je známa svojou valašskou kultúrou. Čo všetko treba k takej zbojníckej svadbe nám ukázali žiaci zo Základnej školy Mateja Bela Funtíka z Očovej. Deti sa na lúkach hrávali rôzne hry. Mnohé z týchto hier kopírovali činnosti, ktoré robili ich rodičia. Aj tak sa pomaly priúčali činnostiam, ktoré budú pre nich v dospelosti dôležité. Pani učiteľky v Materskej škole v Likavke svojim malým žiačikom vštepujú lásku k tradíciám od najútlejšieho veku. A preto sa nám predstavil detský folklórny súbor SLNIEČKO s programom “Na pltníkov”. Žiaci zo Základnej školy Jozefa Horáka v Banskej Štiavnici nám pod vedením svojich pedagógov predviedli krátke pásmo o ľudových remeslách typických pre túto oblasť a samozrejme nás zoznámili aj so štiavnickým Náckom. Žiaci Základnej školy s materskou školou v Ponikách si pre nás pripravili predstavenie pod názvom “Veď je zdola Poník”. Vypočuli sme si detskú ľudovú hudbu, uvideli charakteristický tanec a sluch nám potešil sólový spev dievčat. Atmosféru jari nám navodili žiaci zo Základnej školy Jozefa Hanulu v Liptovských Sliačoch s detským súborom Sliačanček a ich programom “Na pažiti”. Spev vtákov, vôňa zakvitnutých lúk a hlásky šantiacich detí pri pasení húsok patrili k atmosfére jari v mnohých regiónoch. Žiaci zo Základnej školy Petra Škrabáka v Dolnom Kubíne nám svojím “Jarným pásmom” predvedli piesne, tance, hádanky a hry, ktorými sa bavili deti ich regiónu. Vďaka regionálnej výchove nezostanú zapadnuté prachom zabudnutia.

Svoj región nám prostredníctvom ďalšej kartičky pexesa predstavili aj žiaci Základnej školy Sama Cambela zo Slovenskej Ľupče. V rámci regionálnej výchovy sa oboznamujú nielen s tradíciami, ale aj s pamätihodnosťami a rôznymi pamiatkami regiónu. V ich cestovnej kancelárii nám predviedli, čo je v ich meste a jeho okolí najzaujímavejšie a prečo by sme ho mali navštíviť. Všetko si žiaci pripravili sami v rámci dlhodobého projektu. Pexeso tvoria aj ukážky z práce žiakov a učiteľov v školách, na vyučovaní, aj mimo neho. Tam všade sa žiaci stretávajú s osobitosťami svojho regiónu, s tradíciami. Žiaci zo Základnej školy s materskou školou Terézie Vansovej vo Zvolenskej Slatine nám predstavili stánok s tradičným výrobkom z ich obce s bryndzou a priblížili nám osobnosti svojej obce. Posledná kartička Pexesa patrila Základnej škole s materskou školou Juraja Slávika Neresnického v Dobrej Nive. Keď sa poobzeráte po okolí našej obce, uvidíte lúky, lesy a polia. Ľudia tu vždy žili spätí s prírodou. Tak isto aj deti. Mali mnoho povinností, pomáhali rodičom aspoň pri pasení husí a kráv. A tam si samozrejme krátili dlhé chvíle detskými hrami, ktoré kopírovali život dospelých. Deti z Detského folklórneho súboru Dobronka nám predviedli také hry v pásme “Na tetku”. Pri hrách im určite vytrovilo, a tetka si pre nich pripravila aj mnoho dobrých maškŕt. Dobronivské deti si malú ukážku jedál pripravili aj vo svojom stánku.

Takto sme odkryli všetky dieliky regionálneho pexesa. Ukázali sme, že história je pre nás a našu budúcnosť veľmi dôležitá. A môžeme povedať, že naša história je bohatá. Môžeme v nej objaviť múdrosť našich predkov ukrytú v tradíciách, zvláštnostiach jednotlivých regiónov, piesňach aj v hrách malých detí. Všetci vieme, že práca s deťmi je náročná, je ťažké motivovať ich k činnosti v dobe mobilov a internetu. Preto náš obdiv a uznanie patrí hlavne pedagógom, ktorí sa na takéto niečo podujali. Veď predsa, len zapálený pedagóg dokáže zažať iskru lásky k tradíciám u svojich žiakov.

Mgr. Jana Zimanová